
Mezőtúr és környékének betyárdalai, bújdosó-énekei és balladái

Minden történelmi korszaknak megvannak a saját negatív emberi figurái, akik a
társadalmi elvárásoknak nem tudtak és nem akartak megfelelni, tetteik miatt a hatalommal
számos esetben szembekerültek; ők a betyárok. Róluk szólnak a betyárdalok, bujdosó-énekek
és betyárballadák. Mezőtúr és környékének dalanyagát vizsgálva elsősorban két híres betyár –
Angyal Bandi és Rózsa Sándor – tettei és élete vetült elénk a népdalokon, balladákon
keresztül. A dallamok elemzése után kiderült, hogy a vizsgált daloknak majdnem a fele új
stílusú népdal, a régi stílusú és a vegyes osztályú dalok aránya pedig szinte megegyezik.
Emellett még az előadásmódot emeltem ki a népdalelemzési szempontok közül, mivel az
olyan jellegzetes karaktert ad a daloknak, amely azok gyors elterjedését, közkedvelt mivoltát
nagyban meghatározta. A vizsgált népdalok közül három parlando, rubato előadásban lelhető
fel, mind a három népballada. Tíz dal tempo giusto előadásmódban szólaltatható meg, melyek
között egy balladát, kilenc népdalt találunk.



